Almandín

Almandín je minerál zo skupiny granátu, kryštalizujúci v kubickej sústave, chemicky Fe2+3Al2(SiO4)3.

Charakteristika 
Tento minerál vytvára väčšinou kubické, dodekaédrické, rombododekaédrické a trapezoedrické kryštály červenohnedej, tmavočervenej až hnedočiernej farby. Niekedy sa vyskytuje vo forme celistvých agregátov. Kryštály sú priehľadné až priesvitné, vryp je biely. Pomerne odolný voči kyselinám avšak je ľahko taviteľný. Tvrdosť 7-7,5. Almandín nemá štiepateľnosť; lom je nerovný až lastúrnatý.

Výskyt 
Je to najbežnejší predstaviteľ skupiny granátu. Vyskytuje sa v premenených horninách, najmä metapelitoch (premenených ílovcoch a bridliciach) - počnúc svormi a rulami končiac. Vyskytovať sa môže aj vo vysoko metamorfovaných horninách ako sú eklogity, ako dôsledok ich retrográdnej metamorfózy pri dekompresii. Nachádza sa aj v horninách vznikajúcich kontaktnou metamorfózou ako sú kontaktné rohovce. Ako relikt môže vystupovať aj v granitoch, pegmatitoch a ryolitoch. V sedimenotch ho možno nájsť ako detritický ťažký minerál.

Lokality

Vo svete 
Česko (Čáslav, Přibyslavice, Jeseník), Nemecko (Irchenrieth – veľké kryštály), Rakúsko Obergurgl.

Na Slovensku 
Na Slovensku sa vyskytuje v Ľubietovej.

Ekonomický význam
Drahé kamene, výroba brúsneho, rezného a vrtného náradia.

Referencie

Pozri aj 
 Zoznam minerálov
 Zoznam hornín

Iné projekty

Externé odkazy 
 mindat.org, angl.

Kubické minerály
Skupina granátu
Minerály železa
Minerály hliníka
Minerály kremíka
Minerály kyslíka
Polodrahokamy